O, vrijeme, stani čas!

Jučer, danas, sutra. Prošlost, sadašnjost, budućnost. Vrijeme! Iluzija ili stvarnost? Dan, sat, minuta, sekunda. Izmišljeni pojmovi za naše ograničene umove. Vrijeme, veliki pojam za nas male ljude. Jučer smo bili mali, danas smo veliki, sutra nas nema.

Možemo li reći da ne starimo, nego da opako, nemilosrdno vrijeme trga komadiće našeg bića sve dok nas ne zgazi, smrvi, uništi? Kada govorimo o vremenu, tada su tu mnoga pitanja na koje nema odgovora. Ono ne staje, ne vraća se, samo teče. Teče, juri kao da se nekamo žuri, a ima čitavu vječnost. Zar se ne može zaustaviti bar na čas, dati mi samo čas svoje vječnosti, ništa više...samo čas. Vremenu je trenutak ništa a, nama je taj trenutak ponekad sve. Nije pošteno! Zašto mene vrijeme mora izbrisati, maknuti sa Zemlje, a ova slova neće ni taknuti? Nije pošteno... Ali, u redu, tako vjerojatno mora biti. Nisam jedina koja je željela zaustaviti vrijeme; i drugi su, ali nisu uspjeli, niti će ikad uspjeti. Možete li vidjeti koliko je vrijeme zapravo veliko? Vjerujem da ne možete. Vrijeme je veće i od onog što zamislimo. Jedina stvar na svijetu koja je vječna, traje oduvijek i trajat će zauvijek. Niti jedna sila ga ne može zaustaviti, niti jedan rat uništiti. Niti jedan zemaljski zakon ne vrijedi za vrijeme. Vrijeme se ne definira. Shvaćate li sad? Vrijeme je toliko veliko da ne postoji. Ne postoji, ali postoji. Osjećate ga, tu je, ali ga nema. Predivna iluzija... Evo ti, čovječe, dokaz da si malen. Malen si, a uskoro te neće niti biti... Igraš se Boga na Zemlji, a ne vidiš ono važno. Ono važno što je vrijeme gradilo godinama, stoljećima. To ti uništiš u satu. Možda zato te vrijeme nikad neće poslušati i stati, već će se potruditi da ti ono lijepo traje kratko, a ono manje lijepo dugo. Tako ti je to kad si umisliš da si velik, a nisi, vrijeme je veliko.

Vrijeme je predivna iluzija koju nitko nikada neće otkriti. Zauvijek će ostati neshvatljivo, tajanstveno, jedinstveno. Mi mali ljudi smo samo bljesak svjetlosti u vremenu. Zato se potrudite da vaš bljesak bude onaj posebni, najsvjetliji do sad jer će ga vrijeme progutati, ali možda nečije sjećanje neće.

 Paula Šiptar 2.a